b'\n_START_ARTICLE_\nKultakeltasiipi\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nMolemmat sukupuolet ovat jokseenkin yksiv\xc3\xa4risen keltaisia perhosia. Etusiivet ovat kiilt\xc3\xa4v\xc3\xa4t, k\xc3\xa4rjist\xc3\xa4\xc3\xa4n py\xc3\xb6ristyneet ja tasaisesti l\xc3\xa4mpim\xc3\xa4n keltaiset. My\xc3\xb6s takasiivet ovat tasaisen keltaiset, mutta s\xc3\xa4vylt\xc3\xa4\xc3\xa4n hieman vaaleammat. P\xc3\xa4\xc3\xa4, keskiruumis ja takaruumiin k\xc3\xa4rkiosa ovat keltaiset, takaruumiin tyviosan ollessa harmaans\xc3\xa4vyinen. Raajat ja tuntosarvet ovat mustanruskeat. Siipiv\xc3\xa4li on 25\xe2\x80\x9331 mm._NEWLINE_Samann\xc3\xa4k\xc3\xb6isi\xc3\xa4 lajeja ovat pikkukeltasiipi (Eilema lutarellum), jolla on kuitenkin kapeammat etusiivet ja takasiiviss\xc3\xa4 harmaata v\xc3\xa4ri\xc3\xa4 sek\xc3\xa4 vahakeltasiipi (Eilema cereolum), jolla puolestaan etusiivet ovat kulmikkaammat, himme\xc3\xa4t ja ruumis tummempi.\n_START_SECTION_\nLevinneisyys ja lentoaika\n_START_PARAGRAPH_\nKultakeltasiipe\xc3\xa4 tavataan Britteinsaarilta ja Pohjois-Espanjasta Euroopan ja Aasian poikki Japaniin ja mahdollisesti jopa Vietnamin pohjoisosiin saakka. Pohjoismaissa levinneisyys on hyvin etel\xc3\xa4inen. Suomessa laji oli 2000-luvun alkuun saakka hyvin harvinainen harhailija. Sittemmin se on kuitenkin vakiintunut Etel\xc3\xa4-Suomeen ja havaintoja on etel\xc3\xa4rannikolta suunnilleen Turku-Tampere-Joensuu-linjalle saakka. Kultakeltasiipi aloittaa lentonsa huomattavasti ennen muita keltasiipilajeja ensimm\xc3\xa4isen sukupolven aloittaessa lentonsa jo toukokuun alkupuoliskolla. Lennon huippu on kes\xc3\xa4kuussa. Joskus lajilla on my\xc3\xb6s osittainen toinen sukupolvi, jonka yksil\xc3\xb6it\xc3\xa4 lent\xc3\xa4\xc3\xa4 elo-syyskuussa.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nKultakeltasiipi on lehtimetsien laji, joka viihtyy my\xc3\xb6s metsien reunamilla ja paikoitellen se saattaa olla runsaslukuinen. Avoimilta paikoilta sit\xc3\xa4 tapaa vain harvoin, joskin lajilla on taipumusta vaeltaa etsien uusia elinpaikkoja. Perhoset lent\xc3\xa4v\xc3\xa4t illan h\xc3\xa4m\xc3\xa4rtymisest\xc3\xa4 keskiy\xc3\xb6h\xc3\xb6n ja koiraat tulevat valolle, naaraat hyvin harvoin. Perhosia tulee my\xc3\xb6s sy\xc3\xb6tille, mutta muuten ne eiv\xc3\xa4t ilmeisesti k\xc3\xa4y aktiivisesti kukilla. Laji lent\xc3\xa4\xc3\xa4 usein melko korkealla, joskus puiden latvustoissa saakka._NEWLINE_Naaras munii noin 100 munaa puiden oksille tai lehdille, ja munat kuoriutuvat pari viikkoa my\xc3\xb6hemmin. Toukat ovat t\xc3\xa4ysikasvuisia syyskuussa ja koteloituvat toukkanahan karvoilla suojatun kotelokopan sis\xc3\xa4\xc3\xa4n. Useimmista keltasiivist\xc3\xa4 poiketen kotelo talvehtii.\n_START_SECTION_\nRavintokasvi\n_START_PARAGRAPH_\nToukka sy\xc3\xb6 puissa kasvavia j\xc3\xa4k\xc3\xa4li\xc3\xa4 sek\xc3\xa4 viherlevi\xc3\xa4.'